Investimet për ndryshimet klimatike
Teaser: Në Nju Jork u mbajt një takim i investitorëve dhe biznesmenëve botërorë me synimin për të investuar deri në 44 triliardë dollarë për projekte bazuar tek energjia e pastër
Pas arritjes së marrëveshjes së historike për ndryshimet kilmatike nga 196 vende muajin e kaluar në Paris, investitorët, formuluesit e politikave dhe bizneset, kanë filluar të kërkojnë mundësi për rritjen e investimeve për energjinë e pastër; synimi është që marrëveshja të vihet në zbatim, duke realizuar objektivat globale për pakësimin e gazit karbonik. Në Takimin e Investitorëve për Rreziqet Klimatike, të organizuar nga Kombet e Bashkuara, Ish-kryetari i Bashkisë së Nju Jorkut, Michael Bloomberg, i cili po shqyrton mundësinë e kandidimit në zgjedhjet presidenciale, bëri thirrje për veprim. Ai mbajti një fjalim para ekzekutivëve të biznesit dhe investitorëve. Ndërsa Michael Bloomberg shqyrton mundësinë e kandidimit për president, ai vazhdon të përhapë mesazhin e tij për ngrohjen globale. Ish Kryetari i Bashkisë së Nju Jorkut ka një kërkesë të thjeshtë: nxitja e ndryshimit. “Publiku është i mërzitur me të gjithë ata që thonë: "nuk po ndodh asgjë" ndërsa ndodhin vërshime në një zonë kur nuk ka patur më parë. Ka thatësirë atje ku më parë kishte dhe nuk gjen më borë në rezortin e skive..."- tha Bloomberg. Ai tha se sektori privat dhe qytetet në mbarë Shtetet e Bashkuara kanë bërë përparim të rëndësishëm, duke mbyllur 200 prej 500 termocentraleve me qymyr që kishte vendi. Zoti Bloomberg po ashtu vlerësoi qeverinë kineze për nismën e kohëve të fundit mbi ndryshimet klimatike, përfshirë mbylljen e katër termocentraleve në Pekin. Duke ju drejtuar investitorëve, Christiana Figueres zyrtare e Konventës së OKB-së për Ndryshimet Klimatike, tha se deri në vitin 2030, kapitulli i karburanteve fosile duhet mbyllur. "Ka një ndikim tepër të madh në se investoni për karburentet e gabuara, për sistemet e gabuara të energjisë." Organizatori i takimit, Ceres—një organizatë jo-fitimprurëse, që mbështet zhvillimin e qëndrueshëm, shpreson të realizojë atë që e quan "Sfida e trilionit të pastër": një investim për energjinë e ripërtëritëshme prej 44 triliardë dollarësh, ose 1 trilion dollarë në vit, nga bizneset dhe investitorët kryesorë të botës. Ish nënpresidenti amerikan Al Gore, i cili mbron idenë e veprimit ndaj ndryshimeve klimatike, ka argumentuar se kosto e energjisë së ripërtëritshme do të bjerë së tepërmi vitet e ardhshme, duke i dhënë vendeve të botës mundësinë për të bërë më tepër për pakësimin e gazeve. "Komuniteti i investitorëve", - thotë Gore, "ka një rol të rëndësishëm në udhëheqjen e kësaj përpjekjeje.